Verkiesingsuitslae ter syde gestelArgieffoto Die konstitusionele hof het beslis die tussenverkiesings wat in sewe wyke van die Tlokwe-munisipaliteit gehou is, was nie vry en regverdig nie. “Die DA in Tlokwe, Potchefstroom, verwelkom die eenparige beslissing in die konstitusionele hof dat die uitslag van die tussenverkiesing op 18 September 2013 ter syde gestel word,” het Hans-Jurie Moolman, die party se koukusvoorsitter in Tlokwe, gesê. “Die beslissing stel die DA in staat om ŉ mosie van wantroue teen burgemeester Kgotso Khumalo en speaker Berei Segetso te bring. Die beslissing bewys verkiesingsongerymdhede het geen plek in ŉ demokrasie nie, aangesien vry en regverdige verkiesings fundamenteel is.” Moolman het gesê die DA stem saam met regter Edwin Cameron dat “ons nie kan bekostig om diegene wat so hard geveg het vir demokrasie, te verraai nie”. Hy het gesê die beslissing beteken dat die huidige 29 ANC-raadslede verminder sal word tot 21 en dat die ANC nie meer die meerderheid in die Tlokwe-munisipaliteit sal hê nie. Cope in Noordwes het ook die konstitusionele hof se uitspraak verwelkom. “Die onafhanklike kandidate het hul aansoek met koste teen die OVK [Onafhanklike Verkiesingskommissie] gewen en ons het altyd geweet die onafhanklike kandidate ŉ onreg aangedoen is, aangesien die tussenverkiesing nie vry en regverdig was nie,” het Thabang Maduna, woordvoerder van die party, gesê.